สศค.ชี้ทุกภาคศก.ไทยฟื้นตัวดีขึ้น
เครื่องชี้ภาวะเศรษฐกิจในเดือนตุลาคม 2555 สะท้อนเศรษฐกิจไทยขยายตัวได้ดีอย่างต่อเนื่อง ทั้งการบริโภค การลงทุน การส่งออก และภาคการผลิต
29 พ.ย. 2555

เครื่องชี้ภาวะเศรษฐกิจในเดือนตุลาคม 2555 สะท้อนเศรษฐกิจไทยขยายตัวได้ดีอย่างต่อเนื่อง ทั้งการบริโภค การลงทุน การส่งออก และภาคการผลิต
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า เครื่องชี้ภาวะเศรษฐกิจไทยในเดือนตุลาคม 2555 ขยายตัวได้ดีอย่างต่อเนื่อง จากการใช้จ่ายในประเทศทั้งจากการบริโภคและการลงทุนภาคเอกชนที่ยังคงขยายตัวได้ดี ขณะที่การส่งออกมีสัญญาณดีขึ้นจากเดือนก่อนหน้า ส่วนหนึ่งได้รับปัจจัยบวกจากตลาดใหม่ที่มีศักยภาพ โดยเฉพาะฮ่องกง ออสเตรเลีย และตะวันออกกลาง ประกอบกับตลาดส่งออกหลักกลับมาขยายตัวเพิ่มขึ้น เช่น สหรัฐอเมริกาและญี่ปุ่น เช่นเดียวกับภาคการผลิตในภาคอุตสาหกรรมขยายตัวเป็นบวกอีกครั้งในรอบ 5 เดือน นับจากเดือนมิถุนายน 2555 โดยกลุ่มอุตสาหกรรมที่ขยายตัวเร่งขึ้นมาก ได้แก่ ยานยนต์และชิ้นส่วนอิเล็กทรอนิกส์
“จากข้อมูลเครื่องชี้เศรษฐกิจไทยในเดือนตุลาคม 2555 ดังกล่าว ทำให้มั่นใจว่าเศรษฐกิจไทยในไตรมาส 4 จะสามารถขยายตัวได้ดีอย่างต่อเนื่อง โดยกระทรวงการคลัง จะได้มีการปรับประมาณการเศรษฐกิจและแถลงผลประมาณการเศรษฐกิจสำหรับปี 2555 และ 2556 ในช่วงสิ้นเดือนธันวาคมนี้”
ด้านนายบุญชัย จรัสแสงสมบูรณ์ ผู้อำนวยการสำนักนโยบายเศรษฐกิจมหภาค กล่าวว่า การบริโภคและการลงทุนภาคเอกชนยังคงขยายตัวได้ดีอย่างต่อเนื่อง สะท้อนได้จากยอดจัดเก็บภาษีมูลค่าเพิ่ม ณ ราคาคงที่ในเดือนตุลาคม 2555 ขยายตัว 19.4% ปริมาณจำหน่ายรถยนต์นั่งขยายตัวเร่งขึ้นมากที่ 263.7% เมื่อเทียบกับช่วงเดียวกันของปีก่อน ส่วนหนึ่งเนื่องจากบริษัทผู้ผลิตรถยนต์กลับมาผลิตได้เต็มประสิทธิภาพหลังจากสถานการณ์อุทกภัย  
ขณะที่ ภาคการส่งออกของไทยมีสัญญาณการปรับตัวดีขึ้น โดยพบว่า มูลค่าการส่งออกสินค้าในรูปดอลลาร์สหรัฐในเดือนตุลาคม 2555 ขยายตัว 15.6% เมื่อเทียบกับช่วงเดียวกันของปีก่อน และขยายตัว 1.4% เมื่อเทียบกับเดือนก่อนหน้าหลังหักผลทางฤดูกาล โดยเป็นการปรับตัวเพิ่มขึ้นจากสินค้าในหมวดอิเล็กทรอนิกส์ เครื่องใช้ไฟฟ้า และยานยนต์ 
นอกจากนี้ ดัชนีผลผลิตภาคอุตสาหกรรมในเดือนตุลาคม 2555 กลับมาขยายตัวเป็นบวกอีกครั้ง โดยขยายตัวในระดับสูง 36.1% ส่วนหนึ่งจากปัจจัยฐานต่ำของช่วงเดียวกันของปีก่อนจากวิกฤติอุทกภัยที่เกิดขึ้นในช่วงปลายปี 2554 ขณะที่เมื่อพิจารณาเทียบกับเดือนก่อนหน้าหลังหักผลทางฤดูกาลขยายตัวได้ดีเช่นเดียวกันอยู่ที่ 4.9%